
Broj: 07/2-01-604/26-7916/2
Podgorica, 4. septembar 2026. godine

Na osnovu člana 32v Zakona o nevladinim organizacijama („Službeni list CG“, br. 39/11, 37/17 i 84/24), u vezi sa Odlukom o utvrđivanju prioritetnih oblasti od javnog interesa i visine sredstava za finansiranje projekata i programa nevladinih organizacija u 2026. godini ((„Službeni list CG“, broj 146/25), i Pravilnikom o sadržaju javnog konkursa za raspodjelu sredstava za finansiranje projekata i programa nevladinih organizacija i izgledu i sadržaju prijave na javni konkurs (“Službeni list CG“, broj 14/18), Komisija za raspodjelu sredstava za finansiranje projekata/programa nevladinih organizacija Ministarstva prosvjete, nauke i inovacija, objavljuje

JAVNI KONKURS
„Obrazovanje za budućnost: Podrška mladima na putu znanja, vještina i uspjeha“

za finansiranje projekata/programa nevladinih organizacija u oblasti institucionalnog i vaninstitucionalnog obrazovanja - podoblast podrška srednjem obrazovanju

[bookmark: _Hlk196813608]Pozivaju se nevladine organizacije koje imaju kapacitete i iskustvo da prijave projekte/programe na ovaj konkurs kojim mogu doprinijeti realizaciji prioriteta utvrđenih Zakonom o stručnom obrazovanju („Službeni list RCG“, br. 64/2002, 49/2007, 45/2010, 39/2013, 47/2017, 145/2021 i 69/2025), Zakonom o gimnaziji („Službeni list RCG“, br. 64/2002, 49/2007 i „Službeni list CG“, br. 45/2010, 39/2013, 47/2017, 145/2021 i 60/2025) i Strategijom reforme obrazovanja 2025-2035 sa Akcionim planom 2025-2026, u oblasti podrška srednjem obrazovanju.  

Strateški ciljevi čijem će ostvarenju doprinijeti projekti/programi nevladinih organizacija u 2026. godini su: 
· unapređenje pristupa kvalitetnom srednjem obrazovanju i povećanje obrazovnih postignuća učenika/ca;
· smanjenje nejednakosti u pristupu obrazovanju i obrazovnim postignućima, sa posebnim fokusom na učenike/ce iz ranjivih i marginalizovanih grupa; 
· razvoj ključnih, transverzalnih i socio-emocionalnih kompetencija učenika/ca; 
· unapređenje srednjoškolskog obrazovanja kao sigurnog, inkluzivnog i podsticajnog okruženja za cjelovit razvoj učenika/ca; 
· unapređenje povezanosti stručnog obrazovanja sa tržištem rada i 
· povećanje atraktivnosti stručnih i STEM obrazovnih profila.

Izazovi u oblasti srednjeg obrazovanja, koji se planiraju rješavati finansiranjem projekata/programa nevladinih organizacija su: 
· nedovoljna obrazovna postignuća učenika/ca, posebno u oblasti čitalačke, matematičke i naučne pismenosti; 
· nejednakosti u obuhvatu i obrazovnim postignućima učenika/ca iz ranjivih i marginalizovanih grupa; 
· rizik od ranog napuštanja školovanja, naročito kod učenika/ca iz socijalno ugroženih kategorija; 
· nedovoljna podrška integraciji učenika/ca stranih državljana, uključujući podršku u savladavanju jezika na kojem se izvodi nastava; 
· nedovoljno razvijene socio-emocionalne kompetencije i sistemska emocionalna i socijalna podrška učenicima/cama; 
· nedovoljno razvijen koncept škole kao zajednice učenja i nedostatak kvalitetnih vannastavnih i kolaborativnih aktivnosti; 
· nedovoljna zastupljenost i interesovanje za STEM oblasti, uključujući nedostatak kadrova i nedovoljnu popularizaciju prirodnih nauka; 
· nedovoljna zainteresovanost mladih za srednje stručno obrazovanje i potreba za njegovom većom promocijom; 
· nedovoljna povezanost srednjeg stručnog obrazovanja sa tržištem rada, uključujući potrebu za intenzivnijom saradnjom škola i privrednih subjekata, praksama i mentorstvom.

Ciljna grupa su učenici/ce srednjih škola u Crnoj Gori, sa posebnim fokusom na učenike/ce iz ranjivih i marginalizovanih grupa, učenike/ce u riziku od ranog napuštanja školovanja, učenike/ce kojima je potrebna podrška u razvoju matematičke, čitalačke, digitalne, STEM, socio-emocionalne i životne vještine, kao i učenike/ce zainteresovane za STEM oblasti i stručno obrazovanje.

Aktivnosti nevladine organizacije koje će doprinijeti ostvarenju strateških ciljeva i zadovoljenju potreba ciljne grupe („prihvatljive aktivnosti za finansiranje“) su:
· organizovanje edukativnih radionica o sticanju osnovnih vještina, posebno za marginalizovane učenike/ce; 
· organizovanje promotivnih aktivnosti, okruglih stolova, kampova i vannastavnih aktivnosti za učenike/ce u cilju smanjenja napuštanja obrazovnog sistema; 
· organizovanje kurseva crnogorskog, srpskog, bosanskog i hrvatskog jezika za učenike/ce strane državljane radi lakše integracije u crnogorski obrazovni sistem;
· organizovanje i sprovođenje programa za sticanje socio-emocionalnih vještina učenika/ca srednjih škola; 
· organizovanje različitih vidova vannastavnih sadržaja i aktivnosti za sticanje znanja i vještina o aktivnom građanstvu, digitalnoj pismenosti, ličnom razvoju, životu u porodici i socijalnoj integraciji; 
· organizovanje edukativnih radionica za unapređenje matematičke i čitalačke pismenosti kod mladih u srednjim školama, u korelaciji sa PISA testiranjem; 
· organizovanje edukativnih radionica, kampanja, istraživanja i okruglih stolova iz STEM oblasti; 
· organizovanje savjetovanja učenika/ca o izboru zanimanja sa ciljem promocije STEM oblasti; 
· organizovanje kampanja, info-dana, promocija, okruglih stolova i savjetovanja u cilju promocije srednjeg stručnog obrazovanja, u saradnji sa srednjim stručnim školama.

Ukupan iznos sredstava koja se mogu raspodijeliti ovim konkursom je: 230.000 eura. Najniži iznos sredstava koji se može dodijeliti pojedinom projektu/programu je 10.000 eura, a najviši 20.000 eura. Na ovaj konkurs nevladina organizacija može prijaviti najviše dva (2) projekata/programa, ali joj se mogu dodijeliti sredstva samo za jedan (1) projekat/program. Nevladina organizacija može biti i partner na samo jednom projektu/programu u okviru ovog javnog konkursa. 

Prijavu projekta/programa na ovaj konkurs može podnijeti NVO koja je:
a) upisana u Registar nevladinih organizacija; 
b) kroz ciljeve i djelatnosti u Statutu, definisala oblast od javnog interesa iz ovog konkursa kao oblast svog djelovanja;
c) u oblasti od javnog interesa iz ovog konkursa u prethodne tri godine (2023, 2024 i 2025. godine) sprovela i objavila istraživanje, izradila i objavila dokument, organizovala i promovisala skup/okrugli sto/seminar ili realizovala projekat/program; 
d) predala poreskom organu prijavu za prethodnu fiskalnu godinu (bilans stanja i bilans uspjeha).

Raspodjela sredstava iz ovog konkursa vrši se na osnovu sljedećih kriterijuma: 
1. doprinos prijavljenog projekta, odnosno programa ostvarivanju javnog interesa i realizaciji strateških ciljeva u određenoj oblasti; 
2. kvalitet prijavljenog projekta, odnosno programa; 
3. kapacitet nevladine organizacije da realizuje prijavljeni projekat, odnosno program; 
4. transparentnost rada nevladine organizacije. 

Bodovanje projekata, odnosno programa prema navedenim kriterijumima, vršiće se prema mjerilima i na način utvrđen Uredbom o finansiranju projekata i programa nevladinih organizacija u oblastima od javnog interesa „Službeni list Crne Gore“, br. 13/18 i 10/26), na obrascu koji utvrđuje i objavljuje na svojoj internet stranici Ministarstvo nadležno za saradnju sa nevladinim organizacijama, a svaki projekat će bodovati po dva nezavisna procjenjivača/ice, koji moraju obrazložiti dodijeljene bodove po svakom mjerilu.  

Rok za podnošenje prijava na ovaj konkurs je 30 dana od dana objavljivanja, odnosno zaključno sa danom 3. oktobrom 2026. godine. Prijava projekta/programa dostavlja se isključivo na obrascu propisanom Pravilnikom o sadržaju javnog konkursa za raspodjelu sredstava za finansiranje projekata i programa nevladinih organizacija i izgledu i sadržaju prijave na javni konkurs (“Službeni list CG“, br.14/18), a koji je dostupan i na stranici Ministarstva finansija biblioteka/pravilnici.

Uz prijavu na ovaj konkurs, nevladine organizacije su dužne dostaviti: 
· fotokopiju rješenja o upisu u registar NVO;
· fotokopiju dijela Statuta u kome su definisani ciljevi i djelatnost, odnosno oblast djelovanja NVO; 
· fotokopiju akta o podnesenoj prijavi za prethodnu fiskalnu godinu poreskom organu (bilans stanja i bilans uspjeha).

Popunjenu, potpisanu i ovjerenu prijavu neophodno je dostaviti u dva (2) primjerka u štampanoj verziji i jedan (1) primjerak u elektronskoj formi na USB-u u sadržaju istovjetnom štampanom primjerku.

	Prijavu sa potrebnom dokumentacijom, uključujući i USB treba

	poslati isključivo PREPORUČENOM poštom na sljedeću adresu:

	Ministarstvo prosvjete, nauke i inovacija

	Vaka Đurovića b.b.

	81000 Podgorica

	sa napomenom: NE OTVARATI - prijava na Javni konkurs

	broj: 07/2-01-604/26-7916/2 pod nazivom “ Obrazovanje za budućnost: Podrška mladima na putu znanja, vještina i uspjeha “


	U razmatranje će biti uzeti samo projekti/programi koji su dostavljeni na propisanom obrascu, sa potrebnom dokumentacijom i u roku, odnosno koji zadovoljavaju uslove propisane ovim konkursom. 

	

	Pitanja u vezi sa ovim konkursom mogu se postaviti elektronskim putem na adresu: vesna.gajevic@mpni.gov.me , najkasnije do 30. septembra 2026. godine do 14 časova. 

	Komisija za raspodjelu sredstava za finansiranje projekata/programa nevladinih organizacija u oblasti institucionalnog i vaninstitucionalnog obrazovanja – podoblast podrška srednjem obrazovanju, u roku od 15 dana od dana završetka ovog konkursa, na internet stranici Ministarstva prosvjete, nauke i inovacija www.mpni.gov.me i portalu e-uprave objavitće listu nevladinih organizacija koje nijesu dostavile urednu i potpunu prijavu, uz ukazivanje na utvrđene nedostatke koji se odnose na prijavu, odnosno potrebnu dokumentaciju. 

	Nevladina organizacija sa navedene liste dužna je, u roku od pet dana od dana objavljivanja liste, da otkloni utvrđene nedostatke, a u slučaju da se utvrđeni nedostaci ne otklone u propisanom roku, prijava se odbacuje. 





Predsjednica Komisije 
Mr Vesna Gajević

